РЕГЛАМЕНТ (ЕО) № 770/2008 НА КОМИСИЯТА
от 1 август 2008 година
за изменение на Регламент (ЕО) № 349/2005 за определяне на правила относно финансирането от Общността на спешни мерки и на кампанията за борба с някои болести по животните съгласно Решение 90/424/ЕИО на Съвета
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално член 42, точка 8а от него,
като има предвид, че:
(1)
Решение 90/424/ЕИО на Съвета от 26 юни 1990 г. относно разходите във ветеринарната област (2) установява изискванията относно финансово участие на Общността в програмите за ликвидиране на някои болести по животните.
(2)
Регламент (ЕО) № 349/2005 на Комисията (3) се прилага спрямо финансовите участия на Общността, от които се ползват държавите-членки по отношение на признатите разходи, свързани с някои мерки за ликвидиране на болестите по животните.
(3)
Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (4) въвежда нови мерки за борба с тази болест, дори в случай на наличие на нископатогенни вируси.
(4)
Решение 90/424/ЕИО, така както е изменено с Решение 2006/53/ЕО (5), предвижда възможността за предоставяне на финансово участие на Общността за изпълнение на някои мерки по ликвидиране на заболяването, прилагани от държавите-членки при борбата им с инфлуенцата по птиците. Член 3а от горепосоченото решение обвързва финансовото участие на Общността за ликвидиране на инфлуенцата по птиците с условието да бъдат приложени установените от Директива 2005/94/ЕО минимални мерки за борба със заболяването.
(5)
Следователно текстът на Регламент (ЕО) № 349/2005 следва да бъде актуализиран, за да се вземе предвид това изменение.
(6)
Регламент (ЕО) № 349/2005 предвижда по-специално финансовата помощ от Общността да бъде предоставяна въз основа на искане за възстановяване, придружено от финансов отчет, състоящ се от раздел „подходящо обезщетение“ и от раздел „оперативни разходи“. Необходимо е, какъвто е случаят с представянето на раздела „подходящо обезщетение“, представянето на раздела „оперативни разходи“ от горепосочения отчет да бъде обвързано с нотифицирането на специалното решение, с което се предоставя възможността за финансова помощ.
(7)
Регламент (ЕО) № 349/2005 следва да бъде съответно изменен.
(8)
Мерките, предвидени в настоящия регламент, са в съответствие със становището на Комитета по селскостопанските фондове,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 349/2005 се изменя, както следва:
1.
В член 1, параграф 1 се заменя със следния текст:
„1. Настоящият регламент се прилага към финансовите участия на Общността, предоставени на държавите-членки по отношение на допустимите разходи, определени в членове 3, 4 и 5, за мерки за ликвидиране на болести в ситуациите, посочени:
a)
в член 3, параграф 1, и в член 3а, параграф 1 от Решение 90/424/ЕИО, с изключение на заболяванията по еднокопитните (еквиде),
б)
в член 4, параграфи 1 и 2, в член 6, параграф 2 и в член 11, параграф 1 от това решение.“
2.
В член 2, първа алинея, буква г) се заменя със следния текст:
„г)
„необходими разходи“: разходи, извършени за закупуване на оборудване или услуги, както е посочено в член 3, параграф 2, първо, второ и трето тире, в член 3а, параграф 3, второ тире, и в член 11, параграф 4, буква а), подточка i) до подточка iv), и буква б) от Решение 90/424/ЕИО, когато са доказани тяхното естество и пряка връзка с допустимите разходи, определени в член 3 от настоящия регламент;“.
3.
В член 3 букви а) и б) се заменят със следния текст:
„а)
бързо и подходящо обезщетение на собственици, принудени да заколят своите животни или, ако е приложимо, да унищожат яйца в съответствие с член 3, параграф 2, първо и седмо тире, член 3а, параграф 3, първо тире и член 11, параграф 4, буква а), подточка i) от Решение 90/424/ЕИО;
б)
оперативни разходи, платени във връзка със задължителното клане и унищожаване на животни и заразени продукти, почистване и дезинфекция на сгради и почистване и дезинфекция или, когато е необходимо, унищожаване на заразено оборудване в съответствие с член 3, параграф 2, първо, второ и трето тире, с член 3а, параграф 3, второ тире и с член 11, параграф 4, буква а), подточка i) до подточка iv), и буква б) от Решение 90/424/ЕИО;“.
4.
В член 7, параграф 2, втората алинея се заменя от следния текст:
„Разделът „оперативни разходи“ на финансовия отчет, посочен в параграф 1, буква a), се изпраща във формата на електронен файл в съответствие с приложение IV в срок от шестдесет календарни дни от датата на нотифициране на специфичното решение, с което се предоставя възможността за финансова помощ.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 август 2008 година.